钦定古今图书集成/明伦汇编/官常典/第779卷 > 韩秀〈子务〉
## 钦定古今图书集成/明伦汇编/官常典/第779卷 > 韩秀〈子务〉

按《魏书》本传，“秀字白虎，昌黎人也。祖宰，慕容儁谒者
仆射。父昺，皇始初归国，拜宣威将军、骑都尉。秀历吏
任，稍迁尚书郎，赐爵遂昌子，拜广武将军。高宗称秀
聪敏清辩，才任喉舌，遂命出纳王言，并掌机密。行幸
游猎，随侍左右。显祖践阼，转给事中，参征南慕容白
曜军事。延兴中，尚书奏以敦煌一镇，介远西北，寇贼”
路冲，虑或不固，欲移就凉州。群官会议，佥以为然。秀
独谓非便，曰：“此蹙国之事，非辟土之宜。愚谓敦煌之
立，其来已久，虽土邻彊寇，而兵人素习，纵有奸窃，不
能为害。循常置戍，足以自全。进断北狄之觇途，退塞
西夷之窥路。若徙就姑臧，虑人怀异意，或贪留重迁，
情不愿徙，脱引寇内侵，深为国患。且敦煌去凉州及
千馀里，舍远就近，遥防有阙。一旦废罢，是启戎心，则
边夷交构，互相来往。恐丑徒协契，侵窃凉土，及近诸
戍，则关右荒扰，烽警不息，边役烦兴，艰难方甚。”乃从
秀议。太和初，迁内侍长。后为平东将军、青州刺史，假
渔阳公。在州数年卒。子务袭爵。务字道世，性端谨，有
治干。初为中散，稍迁太子翊军校尉。时高祖南征，行
梁州刺史。杨灵珍谋叛，以务为统军，受都督李崇节
度。以讨灵珍有战功，授后军长史，征赴行在所，还迁
长水校尉。景明初，假节行肆州事，转左中郎将、宁朔
将军，试守常山郡。又为征蛮都督、李崇司马。崇揃荡
群蛮，除近畿之患，务有力焉。后除镇北府司马。初试
守常山，府解，复为平北长史。务颇有受纳，为御史中
尉李平所劾，付廷尉，会赦免。后除龙骧将军、郢州刺
史。务献七宝床、象牙席。诏曰：“晋武帝焚雉头裘，朕常
嘉之。今务所献，亦此之流也。奇丽之物，有乖风素，可
付其家人。”边人李旻、马道进等诈杀萧衍黄坂戍主，
率户来降。务信之，遣兵千馀人迎接。户既不至，而诈
表破贼，坐以免官。久之，拜冠军将军、太中大夫，进号
左将军。神龟初，卒。